Papersnake/gushiwen huggingface dataset:
寄聪自闻
王遂（宋代）

参天定林木，无地妙高台。
每忆金陵去，谁同玉局来。
乾坤新润泽，河洛久风埃。
十里南州路，荷香独棹回。
箜篌引
释函是（明代）

北风何凄凄，吹我百衲衣。膏雨何霏霏，泽我西山薇。

披衣可禦何，采薇聊充饥。顾影成独立，无俦终怨谁。

登高眺远空，心与空俱驰。空里有江山，江山多是非。

是非靡所穷，我心归无期。忽然返蓬庐，还我未登时。

读书晤古人，将以娱心脾。叔夜不偶俗，东市良堪悲。

夜闻鼓琴声，形神离不离。鲍公谓尸解，此语至今疑。

子房已辞汉，竟为帝王师。文若似子房，事曹欲何为。

严辞折董昭，饮药甘如饴。各自用其天，身世犹云霓。

生死不足畏，人心焉能知。
圣果寺
处默（唐代）

路自中峰上，盘回出薜萝。
到江吴地尽，隔岸越山多。
古木丛青霭，遥天浸白波。
下方城郭近，钟磬杂笙歌。
示然侍者
释如珙（宋代）

以法传法狮子吼，以心传心铁牛机。十方世界无行路，圆觉空中有路归。
挽内兄余聘可三首
陈棣（宋代）

去去松茔路，愁闻薤露诗。
齐眉乖妇约，华发重新悲。
被酒清狂后，论文慷慨时。
伤心栖止地，无复见形仪。
正月二十八日二首 其二
韩淲（宋代）

随地挑成荠菜羹，只和淡水入瓶罂。春风不负闲人腹，赢得勾勾饱后行。
四时宫词 其四 冬
江源（明代）

寒气先侵玉女扉，君王初赐六宫衣。

门开阊阖收金钥，尘压鸳宫废锦机。

玉枕夜寒鱼信断，紫阳宫远雁书稀。越罗冷薄金泥重，自熨寒衣减带围。
谢圆益上人惠诗一卷
邵雍（宋代）

览公诗十首，起我意何多。
似药驱疑疾，如茶滌睡魔。
月当松皎洁，山隔水嵯峨。
明日如无事，天津可再过。
绍熙元年恭上寿圣皇太后至尊寿皇圣帝寿成皇后尊号册宝十四首 其七
郊庙朝会歌辞（宋代）

瑟彼华玉，篆鱼钮龙。与册并登，咨尔上公。咏以歌诗，协之鼓钟。

是陟是降，靡有弗恭。
集句七言绝句诗（一十二首。续拗体诗三首）
孙蕡（明代）

青山隐隐水迢迢，客梦都随岁月消。
惟有别时今不忘，水边杨柳赤阑桥。
卜居
白居易（唐代）

游宦京都二十春，贫中无处可安贫。
长羡蜗牛犹有舍，不如硕鼠解藏身。
且求容立锥头地，免似漂流木偶人。
但道吾庐心便足，敢辞湫隘与嚣尘。
颂古十七首
释大观（宋代）

故园红紫自芳菲，不在春风著意只。
待得征人重回首，枝头香雪已纷披。
孩儿花
佚名（宋代）

纤秾初见似娇痴，鼓舞春风二月时。何事自开还自落，可怜造化亦儿嬉。
国史龙图侍郎宋次道挽辞五首
苏颂（宋代）

前日闻君撤瑟初，伤心悲愤不能舒。
平生鲍叔偏知我，垂老庄龙独弃予。
人物风流今已矣，交流零落痛何如。
从兹道义谁相告，每欲临文辄废书。
丛祠
吴融（唐代）

丛祠一炬照秦川，雨散云飞二十年。长路未归萍逐水，

旧居难十草平烟。金鞍正伴桐乡客，粉壁犹怀桂苑仙。

何必向来曾识面，拂尘看字也凄然。
寄阎普州
王十朋（宋代）

对策天庭老布衣，直言中已有危机。须知东普胜西掖，好买扁舟及早归。
伏睹适公诗赞观世音菩萨果应所恳具述于前拱不揆浅拙谨吟一章同赞圣德
黄拱（宋代）

菩萨慈悲行愿深，遍游沙界拯枯沉。众生得度随形化，说法开迷震梵音。

眉现毫光同率土，手持杨柳摄群心。我今稽首虔诚礼，愿赐慈光与照临。
浦口吊靖南伯黄公
吴元颖（清代）

中宵抚枕几咨嗟，半壁东南望转赊。父病已危犹用药，国仇未减敢营家。

只图汉阁留遗像，那识秦椎误副车。浩气不随江水逝，月明长恨听悲笳。
颂证道歌·证道歌
释印肃（宋代）

逆行顺行天莫测，邓隐峰破禅规则。
丛林动念几千般，倒立归真谁胜得。
秋夜示儿辈
陆游（宋代）

吴下当时薄阿蒙，岂知垂老叹途穷。
秋砧巷陌昏昏月，夜烛帘栊袅袅风。
缩项(左鱼右扁)鱼收晚钓，长腰粳米出新砻。
儿曹幸可团栾语，忧患如山一笑空。
禅人写真求赞
释正觉（宋代）

觉之微妙，未痕朕兆。
彻造化之源，据生杀之要。
至虚而独存，当明而隐照。
筑筑磕磕兮鼻孔累垂，哆哆和和兮舌头狤獠。
宜阳山中雨行
梁机（清代）

乱云不作峰，急雨收薄暑。危岫入高空，飞电明烟炬。

出谷昧歧途，极目断行旅。低迷草树暗，毕逋神鸦举。

四山围一身，我今在何许。冥冥失林雀，惊飞慕俦侣。

哀哀归涧泉，幽鸣声相许。岂不怀安居，荷担宁遑处。

解装仆御来，相顾不得语。暮气何凄凄，湿风吹禾黍。
次韵方夏日五首时渠在禹溪余乃居福严 其四
释德洪（宋代）

水阁风微快葛衣，沙村返照淡馀晖。数声楚些无情思，不似吴中缓缓归。
答裴弟
洪适（宋代）

常棣成阴慰暮年，困人春雪好长叹。闭门终日诗频和，伏枕盈旬病未安。

已遣携锄移竹径，更思杖策整花栏。饱闻冰下游鱼跃，所恨双溪一笑难。
戏和德升赏梅因记十三日梅园之游发诸兄一笑
陈公辅（宋代）

我闻永庆梅，孤标寄岩阴。衰年苦多病，咫尺未暇寻。

公心亦似铁，惜花情却深。爱此独株好，何必须满林。

兹游恨莫陪，有酒谁与斟。因思东郊上，琼蕊满髻簪。

黄昏月下归，翠袖寒易侵。想公见戏语，一笑开胸襟。
奉使淮南
李涉（唐代）

汉使征兵诏未休，两行旌旆接扬州。

试上高楼望春色，一年风景尽堪愁。
雁
白玉蟾（宋代）

嘹唳畴尔怜，凄凉去何渺。
宁无稻粱谋，岂是江湖小。
昆仲畏弓矰，奴儓失昏晓。
关山夜月寒，风雨秋天杳。
出都
沈遘（宋代）

秋风归梦入东吴，乞得城居占越湖。圣主恩深未知报，岂如张翰为莼鲈。
寄谢高先辈见寄二首 其一
齐己（唐代）

穿凿堪伤骨，风骚久痛心。永言无绝唱，忽此惠希音。

杨柳江湖晚，芙蓉岛屿深。何因会仙手，临水一披襟。
次韵答王东墅
胡仲弓（宋代）

元龙湖海分栖迟，懒把琴心累子期。
不是三生曾有旧，如何一见便论诗。
春行谷外莺求友，月在吟边鹊绕枝。
甚欲买舟寻隐处，悔将名姓与人知。
奔牛古树诗
褚华（清代）

奔牛四树大廿围，昔曾化龙身欲飞。雷公急击一株死，三株慑伏藏僧扉。

枝叶婆娑广庭里，怒吼终宵声未已。每因风雨满空时，昂首墙头望江水。

浓阴六月生凉秋，中间千人坐可留。邻翁白发莫言老，见翁远祖来牧牛。

五季兵戈此错处，樵斧何缘独宽汝。我来问树树应知，翠碧森森却无语。
效刘屏山作十二相属歌
祖柏（元代）

鼷鼠不发千钧机，衅钟无罪牛何之。大人虎变不可测，狡兔死窟元来痴。

龙梭悬壁风雷起，常山蛇行首应尾。服车良马时使欤，触藩羸羊势然耳。

楚人冠猴事有无，鸡肋取食难为图。累累堪笑丧家狗，慎勿远效辽东猪。
温故
刘克庄（宋代）

号寒博士灯檠作，冻死秀才衣带诗。
鲸吸偶陶陶兀兀，蝉嘶尚怪怪奇奇。
曾子固令咏齐州景物作二十一诗以献 其十九 百花台
孔平仲（宋代）

南瞻复北顾，春水绿漫漫。此地寻花柳，全胜别处看。
初冬同半千问旭静鉴过访扫叶清凉寺山楼
曹尔堪（清代）

冶城幽寺即寒村，黄叶堆来昼闭门。疏竹影摇通水色，垂柑实老绽霜痕。

天浮吴楚看明灭，月满江山自吐吞。更与虎头添画本，长空帆影雾中昏。
属疾
韩琦（宋代）

一纪三垂虑，中疲病早侵。人生何苦甚，世事愈思深。

冬漏长难过，霜风峭不禁。几时抛组绶，芝朮老云林。
和陈无逸九日 其一
牟巘（宋代）

扬鸾设醴奏丝桐，九日台头咏渚鸿。宣远风情虽旷代，渊明霜气直横空。

卧龙自命初非过，戏马当时未足雄。莫笑东篱太岑寂，南山长在醉醒中。
糖多令
刘过（宋代）

解缆蓼花湾。好风吹去帆。二十年、重过新滩。洛浦凌波人去后，空梦绕、翠屏间。

飞雾湿征衫。苍苍烟树寒。望星河、低处长安。绮陌红楼应笑我，为梅事、过江南。
长安清明
韦庄（唐代）

蚤是伤春梦雨天，可堪芳草更芊芊。
内官初赐清明火，上相闲分白打钱。
紫陌乱嘶红叱拨，绿杨高映画秋千。
游人记得承平事，暗喜风光似昔年。
次韵晦之楚泗道中
彭汝砺（宋代）

白日红尘身世劳，羡君诗兴自陶陶。敢因锦绣邀青玉，漫把瑶琼报木桃。

冰雪正寒心始见，骐驎已老气终豪。一言起拜先生辱，羞愧无才及楚骚。
玉笈斋书事
陆游（宋代）

莫笑新霜点鬓须，老来却得少工夫。
晨占上古连山易，夜对西工五岳图。
叔夜曾闻高士啸，孔宾岂待异人呼。
眉间喜色谁知得，今日新添火四铢。
占年
佚名（唐代）

要见麦，见三白。

正月三白，田公笑赫赫。
四气诗
王微（南北朝）

蘅若首春华，梧楸当夏翳。
鸣笙起秋风，置酒飞冬雪。
忆江南寄纯如五首 其一
苏轼（宋代）

楚水别来十载，蜀山望断千重。毕竟拟为伧父，凭君说与吴侬。
月底修箫谱 春夜乘月登仓山
袁绶（清代）

渡溪桥，攀石蹬，寻月上岩顶。万竹玲珑，摇碎冰轮影。

凭栏不尽低回，一亭如笠，算今夜、更筹须闰。

斗香茗。轻烟吹处成丝，风细袅三径。回首红楼，隐隐一灯靓。

琼箫谱出新愁，梅花落遍，却半臂、嫩寒初劲。
王九山挽诗 其一
薛嵎（宋代）

古史无完傅，清风独可模。从谁问出处，举世在泥涂。

气直于时忤，身荣与道俱。士林为重惜，挥泪奠生刍。
题福源院
舒坦（宋代）

地占灵龟背，山横小屿头。
一桥云借路，双沼月分秋。
竹影摇虚室，松烟著晓楼。
残钟谁共听，空籁更飕飕。
七夕
许权（清代）

七月七不夕，家家望女牛。神仙不可见，凉风何飕飗。

我疑天孙不巧转近拙，东西隔断难飞越。一年一度一分离，千古银河响幽咽。

不须乞巧向天孙，若赐巧来愁欲绝。君不见东家力田妇，耕馌常相随。

旦暮共苦乐，白首不分离。又不见西邻有才女，夫婿上玉堂。

终年不相见，怅望悲河梁。玉露无声夜清悄，盘中盼断蛛丝绕。

不知巧思落谁家，只恐巧多人易老。寄语人间痴女儿，宁为其拙毋为巧。
伏波岩
崔静（宋代）

古木缠溪出乱根，四时香火庙空存。人家晓聚凫鸭乱，水怪夜翻星斗浑。

灵洞仙游门自锁，阴崖龙去石生痕。幸同轩从乘馀兴，酣醉清时酒一樽。
鹧鸪天
石孝友（宋代）

别后应怜信息疏。西风几度到庭梧。夜来纵有鸳鸯梦，春去空庭蛱蝶图。

烟树远，塞鸿孤。垂垂天影带平芜。凭谁写此相思曲，寄与冯川郑小奴
还丹复命篇 七言三十首 其一
薛道光（宋代）

万物皆从一气生，天清地浊禀生成。真龙真虎才交媾，一鼎红铅鍊甲庚。
有人说用
王柏（宋代）

寄语纷纷利欲人，不知何者是经纶。
行藏未可便轻议，学问先须辨得真。
莫把空言来误世，要明明德去新民。
大凡体立方言用，且着工夫检自身。
过丰城简陈元水
陈子升（明代）

雨过江城赤日寒，此中知有草堂宽。虬须似雪吟时撚，鸟迹和云篆处看。

乱后畏居宾客列，悲深难语弟兄欢。陶公归去非常傲，故对閒人道下官。
淇水古意
郭之奇（明代）

停车淇水上，古意见秋风。绿竹诸君子，白圭一武公。

千年称睿圣，当日自童蒙。非哲非愚者，庶几三复终。
浪淘沙 其一 次李后主韵
王士禄（清代）

愁似水潺潺。百意阑珊。几棂风做晚来寒。倩酒浇愁愁不顾，醉也无欢。

岸帻倚疏栏。愧负青山。试歌行路古来难。何似随僧闲洗钵，溪畔松间。
舟过望亭三首
杨万里（宋代）

常州尽处是望亭，已离常州第四程。
柳线绊船知不住，却教飞絮送侬行。
夜步水西
华岳（宋代）

半趿芒鞋过水西，楼台烛火未多时。
山羞见我头头转，月怕抛人步步随。
枫叶卷愁秋去早，溪声翻笑夜归迟。
柴门只解关烟雨，不隔离愁些子儿。
凭轩
黄溍（元代）

信有儒冠误，凭轩意欲迷。山深风雨恶，天阔羽毛低。

他日开炎瘴，连城送鼓鼙。荷殳吾愧尔，未敢叹涂泥。
碧玉千峰 其一
方来（宋代）

堂堂紫阳翁，棠阴遍南国。斯文天未丧，眉寿乃公锡。

四书回狂澜，剩得居闲力。定作主林神，香骨化为碧。
登飞来峰
王安石（宋代）

飞来山上千寻塔，闻说鸡鸣见日升。(飞来山 一作：飞来峰)
不畏浮云遮望眼，自缘身在最高层。
夏日窗下
黄裳（宋代）

蝎虎窥蝇恨未烹，看书人悄纸窗鸣。一丝喜子天机静，任便薰风寄此生。
上浙东元相
章孝标（唐代）

婺女星边喜气频，越王台上坐诗人。雪晴山水勾留客，

风暖旌旗计会春。黎庶已同猗顿富，烟花却为相公贫。

何言禹迹无人继，万顷湖田又斩新。
偈颂一百四十二首 其四十四
释广闻（宋代）

用东山暗号，虎头戴角出荒草。唱少林一曲，六六不成三十六。

看不足，听不足，断弦须是鸾胶续。
江城子（和德初灯夕词次叶石林韵）
毛幵（宋代）

神仙楼观梵王宫。月当中。望难穷。坐听三通，谯鼓报笼铜。还忆当年京辇旧，车马会，五门东。

华堂歌舞间笙钟。夕香濛。度花风。翠袖传杯，争劝紫髯翁。归去不堪春梦断，烟雨晓，乱山重。
岁首书事
陆游（宋代）

东风入律寒犹剧，多稼占祥雪欲成。
郁垒自书夸腕力，屠苏不至叹人情。
呼卢院落哗新岁，卖困儿童起五更。
白发满头能且健，剩随邻曲乐升平。
立秋前九日大雨凉甚
陆游（宋代）

天暑正三伏，雨来俄九秋。
寒声入檐户，爽气袭巾褠。
山色凝深黛，溪流战怒蚪。
身轻更何苦，处处可闲游。
彭绣使平叛卒后除经略小诗陈利害
戴复古（宋代）

广东经略使，今古几人贤。
陛下用一士，民间有二天。
清风排瘴雨，廉德照贪泉。
龙节生光彩，鸾车奏凯旋。
君子堂小集
仇远（元代）

乐岁欣逢节序新，公堂称兕集嘉宾。
衣冠尚想江东旧，芹藻初嘉泮水春。
无事聊为文字饮，相看总是看成人。
且须饱喫圭田饭，朝市山林各致身。
开元天宝杂咏 失题
萧立之（宋代）

六军难解驿门围，此日回头事事非。千炬摇红成底用，腥魂夜逐月明归。
山诘石室清坐
邓深（宋代）

时登大石楼，雅爱小石室。
欠伸欲打头，星卧可舒膝。
明洁意自宽，深沉境逾寂。
藏春绝严风，生秋无畏日。
天设世莫知，神工鬼有力。
幼舆饱丘壑，马融富书籍。
洞门何尝扃，俗客自灭迹。
谁欤助微吟，幽虫声唧唧。
挽敖仪仲 其一
刘翼（宋代）

半面春风已有情，别来重见眼终青。空斋夜雨十年后，一醉黄花叫不醒。
南墅十二诗 其六 池塘春草
廖大圭（元代）

二仪清气几曾衰，前辈风流可得追。康乐后身孙处士，一池春草梦回时。
病后寄郑自正
陈宓（宋代）

卧病六十朝，尪羸欲颠踬。
中虚苦暴下，外怯因多涕。
风邪动感触，寒热肆留滞。
百病果难堪，未免趣医至。
携持篚与箧，众药要尽试。
{口父}咀和参术，煎煮杂姜桂。
了无铢寸功，徒有千百累。
金丹号起死，入腹作鼎沸。
服之不能瘳，束手信无计。
嗟余有天命，未许药石治。
再拜谢群医，云病且平易。
堆床屏丸散，养体亲滋味。
曾不数阅日，颇能安寝寐。
昨朝偶寻镜，自喜有瘥意。
俄惊一目赤，炙灼如頳尾。
薰疗技已穷，赤势殊未既。
平旦涩难开，未晚痛先闭。
于何我久病，复有此兢悸。
当时呻吟馀，犹解阅文字。
兹焉眼如瞽，把卷直欲弃。
旧书满窗几，日读不省记。
赋性已不灵，此疾胡可被。
悲来只头低，坐处每酸鼻。
何时双眼明，一览经满笥。
行谊颜孟俦，文辞典坟媲。
和顺积厥躬，膏泽施当世。
今为辕下驹，横空但有气。
又似笼中鹤，束缚剪两翅。
会当有时节，飞骛历万里。
叔父宝印师往
王十朋（宋代）

挂冠林下近来无，谁谓僧中有二疏。应笑红莲幕中客，故园三径已荒芜。
四叠
刘克庄（宋代）

帝恐先生岁晚贫，清晨颁瑞到幽人。
巡檐已觉成银屋，糁地犹堪作玉尘。
仆射山人山中四时词 其三
汪珍（元代）

西风萧萧群木槁，天外秋云净如扫。豆叶半枯鸿雁来，粳稻俱登鸡鹜饱。

白云夜下天雨霜，破篱衰草啼寒螀。芋魁如盎茭白老，床头酒熟浮蛆香。
恭和家大人将赴季弟官书示及门之作
孙应求（宋代）

少年不学待何年，长大无成莫怨天。
况是各随贤父训，岂容弗肯播菑田。
书喜
陆游（宋代）

莫谓家贫厌旧醅，一尊聊对桂花开。
天菑已过无蝗孽，海舶初通有药材。
剩借凉风吹醉颊，况逢急雨洗浮埃。
入秋腰脚增强健，山麓从今日日来。
和用之题剡雪
舒岳祥（宋代）

两岸青山一水流，蓑衣不著雪为裘。
安道只应深树里，青山不见便回舟。
挽柳斋陈公四首
刘克庄（宋代）

昔有罴当道，今无雀可罗。
憗遗公已矣，殄瘁国如何。
末句拈花笑，前知曳杖歌。
晚交惟赵子，曾作诔文麽。
西河·和王潜斋韵
曹豳（宋代）

今日事。何人弄得如此。漫漫白骨蔽川原，恨何日已。关河万里寂无烟，月明空照芦苇。
谩哀痛，无及矣。无情莫问江水。西风落日惨新亭，几人坠泪。战和何者是良筹，扶危但看天意。
只今寂寞薮泽里。岂无人、高卧闾里。试问安危谁寄。定相将、有诏催公起。须信前书言犹未。
悲来行哭石起职方
晁补之（宋代）

悲来乎石君，吾何悲夫,
斯人婉兮河之津。厖眉白面照青春，
朱绂斯煌映路尘。翩翩者骥银鞍新，
东来奇意安所伸，大野既潴唯赤坟。
榖垂颖，麻敷芬，
亡逋来复瓦鳞鳞，高堂击鲜会众宾。
宾起舞，君欣欣，
何人末至居客右，西郭之一儒迂且贫。
迂且贫，自隗始，
能招剧辛致乐毅，四方游士争来奔。
户内光仪亦可论，大息拖缙绅，
中息气氤氲，小息秀眉目，
天上青秋云。朱旗画舸长堤曲，
去时箫鼓黄尘覆。无复当年子产归，
至今人作婴儿哭。西郭之一儒，
无事门生苔，久雨足不行官街。
常时门前车马客，旧雨自来不来。
听我陈，张叔卿，
孔巢父，皆隐沦，
无人汲引长饥辛。日午不出开衡门，
前侯后相安敢论，忧杀口间纵理纹。
长恸吾邦对遗迹，耿耿一心谁我识。
徐君已死剑不忘，心已许君那复惜。
送观禅客
释道生（宋代）

西淛江边话别时，断头船子疾如飞。
白拈手里分贓去，临济休夸小厮儿。
示儿阳得
施渐（明代）

喟然置琴书，白日闲如此。
共以蓬蒿身，相去南北里。
高楼多远心，流云过如水。
有意不能言，悲来但思尔。
温其示梅诗用韵为谢兼简士特
李处权（宋代）

潦倒谁怜五十霜，登门可愧及肩墙。
银钩已作惊人势，玉唾何肩照眼光。
春醉灯前犹纵博，夜阑帐底更添香。
阮生正作穷途哭，漫道江南刺史肠。
里人送芍药用韵
洪咨夔（宋代）

诗墨淋漓似小王，殷勤包赠暖红香。
杨州金系腰何在，随分留春共一觞。
校猎曲
钱起（唐代）

长杨杀气连云飞，汉主秋畋正掩围。

重门日晏红尘出，数骑胡人猎兽归。
古像赞二百零五首 其一九九 姚文献公
孙承恩（明代）

立志卓越，倡道苏门。上溯邹鲁，下探关闽。謇谔在朝，立纲陈纪。

身尊道行，莫窥其际。
太古
陆游（宋代）

太古安知虙与尧，茹毛饮血自消摇。
不须追咎为书契，初结绳时俗已浇。
郎官湖春日四首
李祁（宋代）

朦胧花影月黄昏，著意春风入酒痕。
知是江梅喜佳客，倒垂花蕊照清樽。
赠皇甫垣
赵嘏（唐代）

养由弓箭已无功，牢落生涯事事同。

相劝一杯寒食酒，几多辛苦到春风。
上冢
黄庭坚（宋代）

自公返蓬荜，税驾上丘垄。
霜露此日悲，松楸千年拱。
养雏数毛此，初不及承奉。
康州断肠猿，风枝割永痛。
少年不如人，登仕无前勇。
发疏齿牙摇，鲸波怒号凶。
愿为保家子，敢议世轻重。
称觞太夫人，鱼菜赡庖供。
冬夜读书
文徵明（明代）

故书不厌百回读，病后惟应此味长。千古精神如对越，一灯风味正相忘。

卷中求道深知谬，意外图名抑又荒。束发心情谁会得，中宵抚几自茫茫。
金熨斗
郭祥正（宋代）

金熨斗，酌醇酒。熨开万斛之愁肠，赠尔千年之眉寿。

酣酣笑脸坐生春，安用逢人嗟白首。
黄金缕 寄仲裳、慧珠两嫂
张秀端（清代）

乡园又近春归候。惜别伤春，愁绪如中酒。一春欢意何曾有，好花时节成辜负。

知君亦自难禁受。已有离情，莫看楼前柳。年时乐事休回首，良辰美景怀侬否。
潄玉斋前杂卉皆龙图王至之所植各赋一章凡得
宋祁（宋代）

移植自西南，色浅无媚质。
不竞灼灼花，而效离离实。
龙洞
郑国辅（宋代）

泥蟠蛰卧久潜踪，一旦青云得路通。
利物济人功已了，却遗凡骨返仙宫。
送彭昱应举
李觏（宋代）

计偕千百数，太半是虚名。近日逢吾子，中心叹笔精。

众人皆禄位，所贵在诚明。努力唐虞际，期于大有成。
题新竹示韦德卿
赵蕃（宋代）

戢戢初成茁，駸駸渐可竿。
朝幽粉泪渍，午静箨声乾。
枝且胜栖羽，阴仍合翠寒。
书斋有余暇，可以过予看。
三宝赞其二·法宝
释重顯（宋代）

后得智生功德聚，大悲留演润禽鱼。
贯花虽自科千品，标月还归理一如。
过量劫应期广布，刹那心合未忘书。
四衢道内抛红焰，五欲波中绽白蕖。
排斥众魔登寿域，引携诸子上安车。
义天星象荧荧也，辞海波澜浩浩欤。
违背此恩难拯拔，遭逢末世岂踌躇。
闻来半偈须相学，惜去全身莫共居。
飞辩恨曾亏激问，颐幽欣且免长嘘。
生生顶奉辉心镜，廓照尘劳信有馀。
伤死奴
刘夷道（唐代）

丹籍生涯浅，黄泉归路深。不及江陵树，千秋长作林。
张令人诵经
释居简（宋代）

沉思何处雨花零，彷佛灵山会上曾。不愧后来成佛女，宛如前辈在家僧。

翳花去眼空无蒂，老玉胜春瘦弗棱。相伴灵椿岁寒操，共看两干又传灯。
定海四首 其一
陈造（宋代）

县境拖脩直，人家住土涂。三方鲸浪涌，一岛虎头孤。

风物犹佳处，弦歌付老夫。平生虫篆意，或许间忧虞。
湘妃祠
张凤翔（明代）

虞帝南征不复归，湘君日暮啼青衣。秋风娜娜湘水冷，愁云化青清霜飞。

清霜著草草欲死，著竹竹黄印斑紫。苍梧云色凝不流，夫君渺渺云上头。

曼声浣月正愁绝，何处雌凰声不歇。蟠龙起舞潭水波，幽吟咽咽生盘涡。

痴云青雨老天泣，竹中奈此双愁娥。
西廊山
唐文凤（明代）

高耸遥相并，东西势自分。常飞两山雨，只隔一江云。

韩子登长恸，愚公移未勤。舟中几回首，苍翠倚斜曛。
祖孙楚诗
牵秀（魏晋）

受兹明命，作守西疆。
寄题叶希圣申申亭 其一
许景衡（宋代）

燕处厌纷华，穿林一径斜。层峦开水墨，古木走龙蛇。

事业虽无补，田园尚有涯。何时策筇竹，随意到山家。
洞庭题咏十一首·林屋
王阮（宋代）

玉柱金庭锁洞天，更将琳馆镇山川。
碧檐委地剥风雨，不赐钱来今几年。
梅花喜神谱 其二十五 烂熳二十八枝
宋伯仁（宋代）

世道多巇㠊，进趋思退却。一步一回头，庶无轻失脚。
题伯时画
晁补之（宋代）

单于射获明妃笑，劝酌蒲萄跪小胡。
不恨别宫昆莫老，应怜超乘子南夫。
群鸦寒话图歌
周亮工（清代）

许生崛强好画竹，整整斜斜风肃肃。向北忽不见此君，一心惟爱写枮木。

南司夜夜北风多，呼酒不来可奈何。砚冻杯乾不肯睡，秃笔闲从冷炕呵。

呵笔摇摇拂败纸，童童偃蹙无树理。灯下微窥龙虎姿，离离欲死不成死。

雨鞭风挞老蛟饥，左攫已绝右拿离。心怜欲益好颜色，粉墨两看无所施。

浅者屈霜深屈雪，白摧龙骨黑老铁。到底不能看作薪，此公虽苦有高节。

半夜俄闻乌乱啼，棹棹轧轧明月低。菀树何曾集冷翼，不知飞向谁家栖。

许生见鸦长太息，万巢突兀生胸臆。鸦尔来前尔鸦前，吾将巢子以奇墨。

我树虽枯得大年，南枝不脆北枝坚。关河雪冷谋且息，畅飞畅舞好更迁。

夜深鸦与群鸦语，上下四旁同一处。嘈嘈切切无留言，我歌尔和慎莫拒。

朝从昭阳殿里来，千门万户一时开。鼚乎鼓之轩乎舞，亲见邹衍吹律回。

鸠乐闲房鹊笑大，来遗我酒群相贺。吾徒岂不忆寒号，枯枝得坐且同坐。

杨柳藏身忆白门。欲飞不飞恋黄昏。此心流水孤村外，此地难言好久存。

苇屋风飘不成画，放笔与鸦为酸话。不知幅间与树间，更残月黑群鸦拜。

许生画竹竹尽情，许生画鸦鸦有声。但是一点两点墨，何至遂与群鸦争。

许生慎莫悲寒呴，会使墨光有奇吐。哕哕天上凤皇鸣，日写梧桐千万树。
和晏太尉早夏
宋祁（宋代）

寂寥春蘤尽，岑蔚夏阴稠。舌反禽稀弄，头昂麦并秋。

直宜处台榭，稍欲厌巾㡚。可待蒲葵直，思从谢傅游。
忆秦娥（赏雪席上）
曾觌（宋代）

暮云蹙。小亭带雪斟醽醁。斟醽醁。一声羌管，落梅蔌蔌。

舞衣旋趁霓裳曲。倚阑相对人如玉。人如玉。锦屏罗幌，看成不足。
六言 其一
林景熙（宋代）

沙鸥对立机外，胡蝶相逢梦中。帆去帆来野水，花开花落春风。
偈颂二百零五首
释正觉（宋代）

宿雨洗去山面尘，东君料理山家春。
浩劫壶中勿新岁，枯木岩家有古人。
寒暑不到以法界为处，齿发不老以虚空为身。
坐间默有相传意，川上乾无逝去津。
岁除即事十首 其四
刘克庄（宋代）

岁晚佣耕者，人人诉涝乾。吾宁减私量，汝莫待租瘢。
樱桃渐熟牡丹已凋恨不同时辄题二韵
王禹称（宋代）

红芳落尽正无憀，吟绕空枝首重搔。最恨东君才思少，不留檀口待樱桃。
别台咏怀 其一
易顺鼎（清代）

敢云忠信涉波涛，海阔天空任所遭。五两风轻双鸟羽，三千水弱一鸿毛。

南窗朱鸟贻书札，东国青童畏佩刀。为念君亲思效死，渡泸往复不辞劳。
清平乐 菊
陶淑（清代）

淡香初透。寂寂人何瘦。十二湘帘才卷后。只有东篱如旧。

何妨品自孤芳。任它未合时妆。耐得风霜已耳，从来不藉春光。
题杨石泉宫保昌浚奏议诗集造像后 其二
曾广钧（清代）

我昔少年亲杖履，黄金白璧赏歌诗。为言龙虎无疲困，道在鸢鱼求本师。

尔日风流犹旦暮，当时襟抱已天涯。出门一望成今古，清瀔前横何所之。
舟行过龙鹜洲舟人指似桃花林满山烂漫
曾丰（宋代）

一团烟火百十家，一丛林木千万花。
浪游那料有奇遇，似入武陵眼生霞。
诗人多爱疑可赏，舟人多忌戒无往。
中途还未免迷行，初意得无成妄想。
渔翁禅伯花所私，成仙成佛未可知。
花今于我有大造，六幅归帆春水肥。
龙卧一章章十句　咏武侯也
邱云霄（明代）

龙卧南阳，与世相忘。风云三顾，矫然翱翔。鼎势已成，既明且将。

义不两立，我武用张。鞠躬尽瘁，赍志扬扬。
数日前梦一僧出二镜求诗僧以镜置日中其影甚
苏轼（宋代）

君家有二镜，光景如湛卢。
或长如芭蕉，或圆如芙蕖。
飞电着子壁，明月入我庐。
月下合三壁，日月跳明珠。
问子是非我，我是非文殊。
石头城遇卢明府丈
薛师心（宋代）

浮生踪迹似浮云，把酒论交对夕曛。
十载师门称畏友，一朝吏事诵神君。
口中高论人间少，名下宏词海内闻。
此会正当春色好，莫教邂逅手经分。
归宗墨池
洪咨夔（宋代）

龙跳虎跃入昭陵，墨汁空留一段冰。
散作淋漓元气湿，屋头老木挂疏藤。
偈颂一一二首 其六十四
释清远（宋代）

赵州不见南泉，山僧不识五祖。甜瓜彻蒂自甜，苦瓠连根自苦。
为李东冈都谏题双寿 其四
黄廷用（明代）

上苑不堪芳草绿，南山遥望白云明。欲从银汉传春信，玳瑁楼前紫雁声。
忆黄梅
王观（宋代）

枝上叶儿未展。已有坠红千片。春意怎生防，怎不怨。被我安排，矮牙床斗帐，和娇艳。移在花业里面。

请君看。惹清香，偎媚暖。爱香爱暖金杯满。问春怎管。大家拚、便做东风，总吹交零乱。犹肯自、轮我鸳鸯一半。
题函谷关图寿外父尹文亭七十一初度
王猷（南北朝）

寥寥宇宙间，咄咄古今裹。游者可为纶，飞者可矰矢。

至若乘风可，犹龙有老子。商周几阅代，柱下寄藏史。

西归为谁来，独为关尹喜。将与溟涬游，道德落陈纸。

上下五千言，字字抉玄秘。无名天地根，尔乃是道纪。

虚心与实腹，剌剌含至理。知雄以守雌，涉世混尘滓。

玄同究旨归，守朴而已矣。世衰朴亦散，大道久沦弃。

纷纷知巧场，窍凿浑沌毁。战争蜗角名，攘夺蝇头利。

嗟哉彼世愚，劳扰何时止。焦灼膏火中，长生安可冀。

如何得长生，试请问李耳。此老意可何，不过静者是。

吾翁尚玄默，不共世俗靡。便腹贮大真，冲虑契玄旨。

与物忘町畦，出口泯臧否。息机娱林泉，厌喧避城市。

岸帻南山可，濯足矶头水。客来一杯酒，客去仍隐几。

醉乡并梦境，此外皆尘秕。全生得要术，汗漫托无始。

人拟葛天民，我曰有道器。青牛西去后，黄老恣麈尾。

无心合道真，千古如翁几。倘逢皓发人，关尹若舟起。

欣睹玳筵开，东来佳气紫。
冬雨二首 其一
卢龙云（明代）

三冬无白雪，细雨滴空阶。宛似乡园外，荒烟傍水涯。
送参议李守中南归养病
夏原吉（明代）

宦辙驱驰数十年，今承优诏许南还。黄堂粉署无新梦，绿水青山有旧缘。

扶老况存金鼎药，怡情犹剩白云篇。何时我亦辞尘鞅，载酒寻君岳麓边。
次张节推山字韵诗留其行
陈造（宋代）

红尘叹我奔驰久，空谷逢君梦寐间。
政使公荣可无饮，风江惊浪涌银山。
九日同顾内翰汝由兄弟登丹冲台
黎民表（明代）

雕阑曲曲带层城，下有璚波百尺清。芳桂远摇妆镜影，紫苔深断屧廊声。

惊心岁月三秋尽，极目河山万里平。綵笔几回誇羽猎，登高今日赋还成。
朝中措·兰桡并载出横塘
朱彝尊（清代）

兰桡并载出横塘，山寺踏春阳。细草弓弓袜印，微风叶叶衣香。
一湾流水，半竿斜日。同上归艎。赢得渡头人说，秋娘合配冬郎。
车中望颐和园有感
林纾（清代）

行人不忍过连昌，杰阁依然耸佛香。委命园林拼国帑，甘心骨佛听权珰。

鬼兵动后无完局，藩镇基成始下场。回望瀛台朱阙里，红桥断处水风凉。
颂古九首
释普信（宋代）

据坐凝眸语未形，一槌直下意何明。
倒行此令如相委，无限清风动地生。
次韵子瞻寄眉守黎希声
苏辙（宋代）

眼看狂澜倒百川，孤根漂荡水无边。
思家松菊荒三迳，回首讴歌沸二天。
簿领沉迷催我老，春秋废格累公贤。
邻居屈指今谁在，一念伤心十五年。
〈辙昔侍先人于京师，与希声邻居太学前。
是时公之亡兄与二亡妷皆在，今十五年，而在者唯公与仆二人。
言之流涕。
〉
过高台获信老诗集
张栻（宋代）

萧然僧榻碧云端，细读君诗夜未阑。
门外苍松霜雪里，比君佳处让高寒。
满江红·题南京夷山驿
王清惠（宋代）

太液芙蓉，浑不似、旧时颜色。 曾记得、春风雨露，玉楼金阙。名播兰馨妃后里，晕潮莲脸君王侧。忽一声、鼙鼓揭天来，繁华歇。
龙虎散，风云灭。千古恨，凭谁说。对山河百二，泪盈襟血。客馆夜惊尘土梦，宫车晓碾关山月。问嫦娥、于我肯从容，同圆缺？
重寄子遹
陆游（宋代）

秋风日日望归装，忽报来期喜欲狂。
衰病无因楫迎汝，梦随残月过浮梁。
送王子美
王宠（明代）

帝室五云外，子行如转蓬。关河秋水闸，驿路菊花丛。

风急卢龙烧，霜高碣石鸿。金齑调玉鲙，还复念江东。
次韵程丞相观牡丹
郑獬（宋代）

满车桂酒烂金醅，坐绕春丛醉即回。
争得此花长在眼，一朝只放一枝开。
长江杂咏十一首 其十
湛若水（明代）

人道先生是逸民，不知二姓即无君。当时若作杨朱学，彭泽如何来屈身。
赠何子应侍儿二首
张嵲（宋代）

何郎当日在房州，曾见梅花倚郡楼。
赋罢凌风人已朽，后来白尽几人头。
武关南见元九题山石榴花见寄
白居易（唐代）

往来同路不同时，前后相思两不知。

行过关门三四里，榴花不见见君诗。
枕上
陆游（宋代）

纱幮竹簟不胜清，卧看残缸翳复明。
两树梧桐鸣急雨，一林鸲鹆噪疏更。
静无狂蠂妨幽梦，嬾有群鸥责旧盟。
待旦欲寻梅市路，小舟先向步头横。
黄华一首送叶师仁省兄还栝苍
刘基（明代）

睆彼黄花，有烨其辉。骊驹在路，送子于归。蔚彼柔桑，猗其条矣。

心之怊矣，维其辽矣。翩翩者鳦，亦习其羽。悠悠者途，孔脩且阻。

执子之手，酌子以酒。言念言怀，劳心如纠。子有兄弟，维胸维臆。

嗟我之怀，曷云能极。瞻彼崇阿，维云茫茫。之子之往，多我慨伤。

鸿雁于征，载号载飞。兄弟之远，胡宁不悲。山川遐邈，日月逾迈。

送子于归，俾我心瘵。
感事
林文俊（明代）

望望城南隅，彩云凝不飞。金舆游幸地，万马争驱驰。

马前拥才人，校猎勇如罴。一箭落飞鸟，重赏穷民脂。

中有射雕将，姓名知为谁。百金换一狐，马首络青丝。

臂弓更腰箭，突击纵所为。一从恃宠爱，立致倾国赀。

威势何翕烈，顾盼生陆离。君看草头露，转瞬尽朝曦。

因风致危词，彼昏恐不知。
台北八胜景
李秉钧（清代）

一声长笛海门秋，云树苍茫耸戍楼。凭吊高歌缘底事，废兴祇合问江流。
立春日聂少坡宅燕集
许炯（明代）

薰风试暖著衣单，彩燕银幡送晓寒。春信乍融三腊酒，阳和先晓五辛盘。

莺声金谷初调律，柳色章台欲拂鞍。为问上阳红杏树，几枝花发待人攀。
扇子诗
李石（宋代）

月波半浸杨柳，谷雨初匀牡丹。
夜酒只堪允酌，春罗不耐轻寒。
仙会楼
黄裳（宋代）

金碧峥嵘演山脚，合有云骈下寥廓。自嗟本是烟霞翁，一念人寥已知错。

闻说楼成归思浓，想见群真多绰约。水虎火龙方得传，看破浮生岂能缚。

夜深时独倚栏干，谁见金花当面落。此道既与群真同，虽隔霄壤常相通。

演客千载无遗踪，伫闻杖履来相从。
蝶恋花 其三 戊寅秋寒秀亭观梅
毛滂（宋代）

相见江南情不少。尔许多时，怪得无消耗。淡日暖云句引到。

阑干寂寞怜春小。

宫面可忺匀画了。粉瘦酥寒，一段天真好。唤起玉儿娇睡觉。

半山残月南枝晓。
刘阮再到天台不复见仙子
曹唐（唐代）

再到天台访玉真，青苔白石已成尘。笙歌冥寞闲深洞，

云鹤萧条绝旧邻。草树总非前度色，烟霞不似昔年春。

桃花流水依然在，不见当时劝酒人。
送瞿慧夫上青龙镇学官三首 其二
陈德永（元代）

江上春风日夜催，即看柳色上衣来。莫言美玉难酬价，定有黄金为筑台。
幽居
李戣（明代）

狂简谁谐俗，幽居颇自便。
看云常独坐，听雨或高眠。
字许邻人问，诗从野老传。
久知山木喻，细读养生篇。
雨后看新水，天空望远山。
入云苍隼健，坐浪白鸥闲。
虑淡时时遣，诗清字字删。
才疏信樗散，非为惜朱颜。
题界画卧龙山楼阁图
刘基（明代）

巍巍乎，大海之西，浙河之东！是曰会稽，夏后所封。

吞云吐雨隔躔次，阖辟光景调春冬。地平天成五千载，职贡长与中华通。

洞天石室神仙宫，香炉紫气腾芙蓉。禹穴窈窕潜蛟龙，玉书金简今无踪。

但见苍松翠柏，晻暧闭白日，猿狖叫啸生悲风。卧龙何蜿蜒，向之离立如孩童。

上有朱甍碧瓦，缥缈浮玄穹。流星穿窗月挂户，下视水木光玲珑。

多年不见尝胆处，野花自落莓苔中。绿蘋香飘杨柳浓，渔舟一叶波溶溶。

黄冠贺老巳寂寞，澹烟细雨空青枫。雁山狂客意匠工，能以翰墨偷天功。

对此使我心神融，便欲筑室依巃嵷。短衣瘦策寻葛洪，咽服石髓餐晴虹，翩然远逐浮丘公。

不须怀古意惨戚，伯夷绮季俱蒿蓬。
过天盘岭至祖堂山门望松林积雪凄神寒骨山谷炯映清景可爱
王安修（清代）

钟声来古寺，迟我下天盘。径阻披云入，松高带雪看。

浮光欺窅霭，积照夺巑岏。日落风初劲，诸天增暮寒。
入投龙洞
邹登龙（宋代）

行入投龙洞，青青见竹竿。
暮云生道树，夜月满仙坛。
枯藓洞崖古，长松绕涧寒。
三生清净福，独此愧黄冠。
送卢漕
姜特立（宋代）

昔忝二三子，今俱七十翁。
西州十年别，南部一尊同。
我已三径具，君还双鬓蓬。
便须轻世事，留眼送飞鸿。
贫居
徐照（宋代）

既与世不合，当令人事疎。
引泉鱼走石，扫径叶平蔬。
谁念交情浅，难如识面初。
荣途多宠辱，未敢怨贫居。
平胡
李隆基（唐代）

杂虏忽猖狂，无何敢乱常。羽书朝继入，烽火夜相望。

将出凶门勇，兵因死地强。蒙轮皆突骑，按剑尽鹰扬。

鼓角雄山野，龙蛇入战场。流膏润沙漠，溅血染锋铓。

雾扫清玄塞，云开静朔方。武功今已立，文德愧前王。
次韵伯田见酬四首 其三
方回（元代）

半年洄溯越江滨，每愧羊裘老富春。归隐尚能联比长，出游复肯祭行神。

枯肠近饱三爻梦，宿齿宜肩四豆人。能顾寒斋共芳茗，蠹编时为拂蛛尘。
秋风二首 其一
周祚（唐代）

锦城之西宜城东，日日坐见吹天风。千山日落暝色合，番诧电火通霄红。

边人自从义州败，壮士图报不解弓。我言与汝莫轻率，恐有毒蛇深草中。
与韩愈、李翱、张籍话别
孟郊（唐代）

朱弦奏离别，华灯少光辉。物色岂有异，人心顾将违。

客程殊未已，岁华忽然微。秋桐故叶下，寒露新雁飞。

远游起重恨，送人念先归。夜集类饥鸟，晨光失相依。

马迹绕川水，雁书还闺闱。常恐亲朋阻，独行知虑非。
莫过赏溪
释宗泐（明代）

日莫众鸟归，孤云亦还山。市人争渡息，小舟沙际閒。

我屋西峰下，半出青林间。钟声动深念，无为尚尘寰。
除夜立春
叶茵（宋代）

别岁传佳话，论文忆旧盟。
黄柑凝腊酿，爆竹带春声。
节序有终始，儿童争送迎。
此身强健在，列炬到天明。
复斋学者
李吕（宋代）

孟氏求放心，羲易戒迷复。
可叹声利场，纷纷竞驰逐。
閒题
林希逸（宋代）

老守寒溪作逸民，未尝忧道况忧贫。生涯宁薄吾无愧，分外求多天亦嗔。

一点要须明不昧，万缘总是假非真。有书数卷诗千首，便是人间了底人。
山居食每不肉戏作
陆游（宋代）

溪友留鱼不忍烹，直将蔬粝送余生；二升畲粟香炊饭，一把畦菘淡煮羹。
莫笑开单成净供，也能扪腹作徐行。
秋来更有堪夸处，日傍东篱拾落英。
寄题极星亭
章甫（宋代）

杜陵白首尚书郎，三见瀼西春草长。忽思苍梧叫虞舜，翩然短棹下瞿塘。

晚泊江亭生暝色，野服出船乌帽侧。南极一星落江湖，战尘蔽天兵未息。

闾阎恶少印累累，不梦周孔嗟吾衰。机心去尽鱼鸟狎，在处诗篇神护持。

四百年间一弹指，当时松竹今馀几。南望冰魂不可招，波翻落日愁云起。
达臣议承饷石耳
孙觌（宋代）

穷秋客舍风雨凄，破釜生鱼甑有衣。故侯未种东陵瓜，饿夫欲采西山薇。

岁晚黄精可疗饥，故园万里天一涯。未辨登山拾瑶草，且复从公茹石芝。
赠诚上人四首 其三
释德洪（宋代）

觅句初闻试手，吐词果复惊人。夜觉千岩昼永，晓看万瓦生春。
惩愆
陈高（元代）

生晚搆屯蹇，性直离祸尤。禄仕以为养，反贻父母忧。

一身被兹以，惩愆岂无由。末才任冗职，奔走内恒羞。

斯民困疮痏，鞭挞忍诛求。缓刑志抚字，厉节怀清修。

独醒众所忌，谗搆生戈矛。夐然空屋中，经月成淹留。

潜栖绝内外，孤坐自吟讴。朝看白日出，夜睹明星流。

西风木叶下，四壁蛩声愁。感兹时物变，萧条悲素秋。

念昔贤与哲，艰危尚拘幽。夏台曾困汤，羑里乃縻周。

屈平忠见放，杨肸贤而囚。缧绁苟非罪，于人吾何雠。

知几昧前训，省躬思远猷。安得委天运，吾道方悠悠。
梅花集句 其八十
李龏（金朝）

镂冰叠雪斗轻盈，片逐银蟾落醉觥。惆怅晚来风定后，隔林横笛两三声。
自河西归山二首
司空图（唐代）

一水悠悠一叶危，往来长恨阻归期。

乡关不是无华表，自为多惊独上迟。

水阔风惊去路危，孤舟欲上更迟迟。

鹤群长扰三珠树，不借人间一只骑。
过吴门不及访弇州王公寄怀十首 其三
胡应麟（明代）

谕蜀传司马，还吴忆士龙。万峰吟薜荔，一径把芙蓉。

月落干将倚，云飘太乙从。异时成握手，白眼坐高舂。
怀嵩楼晚饮示徐无党无逸
欧阳修（宋代）

滁山不通车，滁水不载舟。
舟车路所穷，嗟谁肯来游。
念非吾在路，二子来何求。
不见忽三年，见之忘百忧。
问其别後学，初苦茧绪抽。
纵横渐组织，文章烂然浮。
引伸无穷极，卒敛以轲丘。
少进日如路，老退诚可羞。
弊邑亦何有，青山遶城楼。
泠泠谷中泉，吐溜彼山幽。
石丑骇溪怪，天奇瞰龙湫。
子初如可乐，久乃叹以愀。
云路譬图画，暂看已宜收。
荒凉草树间，暮馆城南陬。
破屋仰见屋，窗风冷如锼。
归心中夜起，辗转卧不周。
我为办酒肴，罗列蛤与蛑。
酒酣微探之，仰笑不颔头。
曰予非路侬，又不负谴尤。
自非世不容，安事路为囚。
幸以主人故，崎岖几摧舟。
一来勤已多，而况欲久留。
我语顿遭屈，颜惭汗交流。
川涂冰已壮，霰雪行将稠。
羡子兄弟秀，双鸿翔高秋。
◇◇飞且鸣，岁暮忆南州。
饮子今日欢，重我明日愁。
来贶辱已厚，赠言愧非酬。
金缕曲（丙戌九日）
刘辰翁（宋代）

风雨东篱晚。渺人间、南北东西，平芜烟远。旧日携壶吹帽处，一色沈冥何限。天不遣、魂销肠断。不是苦无看山分，料青山、也自羞人面。秋后瘦，老来倦。

惊回昨梦青山转。恨一林、金粟都空，静无人见。默默黄花明朝有，只待插花寻伴。又谁笑、今朝蝶怨。潦倒玉山休重醉，到簪萸、忍待人频劝。今又惜，几人健。
沁园春
刘克庄（宋代）

剥啄谁欤，户外一宾，布衣麻鞋。有舌端雄辨，机锋破的，袖中行有，锦绣成堆。阍启上宾，侬观诸老，个主人公喜挽推。怎奈向，今十分衰飒，非昔形骸。

阍言宾怒如雷。因底事朱门晏未开。假使汝主公，做他将相，懒迎揖客，紧闭翘材。病叟惭惶，尊官宁耐，待铁拐先生旋出来。宾性急，怀生毛名纸，兴尽而回。
醉落魄
范成大（宋代）

雪晴风作。松梢片片轻鸥落。玉楼天半褰珠箔。一笛梅花，吹裂冻云幕。

去年小猎漓山脚。弓刀湿遍犹横槊。今年翻怕貂裘薄。寒似去年，人比去年觉。
题邸间壁
郑会（宋代）

酴釄香梦怯春寒，翠掩重帘燕子閒。
敲断玉钗红烛冷，计程应说到常山。
挽刘枢密三首 其二
朱熹（宋代）

谈笑平蛮策，焦劳振廪功。复雠乖宿志，忍死罄馀忠。

人叹百身赎，天悲一鉴空。九原终莫起，千载自英风。
望樊口怀陶士行温太真二首 其二
岳珂（宋代）

太真行酒知何地，渺莽遗基茂草深。声色加人何足计，精神满腹不同斟。

六奇自可掀三狡，一正何妨詟百壬。堕帻吐茵均此辙，可怜枉用世仪心。
初到西湖
王灼（宋代）

古来三百六十寺，春入颓基草木荒。
解作高人无尽供，只馀山色与湖光。
望江南 春雨
钱启缯（清代）

深夜静，闲坐小窗前。雨滴芭蕉人不觉，风吹翠竹各芬妍，正值养花天。
秋物八咏
李钟问（清代）

千山瘦削绕平原，纵目西风坐故园。一带低迷衰草色，几人憔悴晚烟痕。

峰峦已减当春黛，岵屺长销自古魂。最是不堪凭望处，翠微日日送黄昏。
四月上浣日同寮约游西湖十绝 其一
张镃（宋代）

自得城隅水北居，西湖幽讨句全疏。今朝掩簿抽身出，更向谁边不一书。
戏题山居二首
陈羽（唐代）

云盖秋松幽洞近，水穿危石乱山深。

门前自有千竿竹，免向人山看竹林。

虽有柴门长不关，片云高木共身闲。

犹嫌住久人知处，见欲移居更上山。
又七言三首
刘克庄（宋代）

田翁有酒邀村饮，地主存羊饷节仪。
不喜人题木居士，何曾鬼怕艾天师。
赠曾元山赐还临川二首
庞嵩（明代）

间关世事知何日，一十三年鬓渐霜。祇为东宫留疏草，岂论南渐窜炎荒。

投戈已荷完环赐，侧席仍需补衮裳。再拜天关从此别，石门烟树怅苍苍。
白鹿书院
洪咨夔（宋代）

万绿团阴町疃场，倚凉弦诵玉琅琅。溪山涵毓中和气，草木薰琅正大香。

陋巷颜渊何所乐，舞雩曾点若为狂。懦夫百世闻风起，此去濂溪更有庄。
偈三首
释卿（宋代）

一不是，二不成，落华流水里啼莺。
闲亭雨歇夜将半，片月还从海底生。
咏史十一首 其七
李华（唐代）

秦灭汉帝兴，南山有遗老。危冠揖万乘，幸得厌征讨。

当君逐鹿时，臣等已枯槁。宁知市朝变，但觉林泉好。

高卧三十年，相看成四皓。帝言翁甚善，见顾何不早。

咸称太子仁，重义亦尊道。侧闻骊姬事，申生不自保。

暂出商山云，朅来趋洒扫。东宫成羽翼，楚舞伤怀抱。

后代无其人，戾园满秋草。
浣溪沙
毛滂（宋代）

本是青门学灌园。生涯浑在乱山前。一犁春雨种瓜田。

别后倩云遮鹤帐，来时和月寄渔船。旁人莫做长官看。
醴泉归途口号
张履庆（清代）

曲曲溪流草木新，朝云暗淡静无尘。回头重有别离色，望里青山似故人。
入峭峡安居溪伐木溪源幽邃林岭相映有奇致焉
陈子昂（唐代）

肃徒歌伐木，骛楫漾轻舟。靡迤随回水，潺湲溯浅流。

烟沙分两岸，露岛夹双洲。古树连云密，交峰入浪浮。

岩潭相映媚，溪谷屡环周。路迥光逾逼，山深兴转幽。

麇鼯寒思晚，猿鸟暮声秋。誓息兰台策，将从桂树游。

因书谢亲爱，千岁觅蓬丘。
吴中寒食
林歆（宋代）

寒食家家踏晓晴，好风吹我出重城。
几湾野水迎人白，数点家山刮眼明。
已有鴒原聊乘乐，何须鷁尾并桡行。
山前父老应相笑，为我频来学送迎。
宫词 其四十六
宋白（宋代）

雪鹘轻笼好六梢，五方供进内家调。灵和殿上乘风飏，一点秋星印碧霄。
上巳与二客游水月洞分韵得事字
刘克庄（宋代）

胜践造物悭，贫交世情弃。
昔戒十客来，旦无一人至。
惟余暨两君，鼎足坐水次。
欢言天气佳，谁谓风土异。
高吟杂骚选，序酌逮髫穉。
涤崖去晋诗，扪石认缺字。
古来几禊饮，传者才一二。
兰亭感慨多，未了生死事。
杜陵更酸辛，穷眼眩珠翠。
旨哉兹日游，超然遗尘累。
消摇千载后，尚有浴沂意。
岩扉滑如玉，岁月可镌识。
祝君适中折所居南山岩花二种曰玉梅曰含笑者为况名乃适中自制人鲜知之题五绝以广焉 其一
赵蕃（宋代）

柯茎全与腊梅同，色洁香幽梅亦通。以玉谥之真不僣，何须汉赋楚骚中。
和吴守拜上方历日之赐已而雪作约同僚登俯江楼见怀之作 其一
虞俦（宋代）

六花飞舞到江头，清赏朝来破客愁。便遣郢人传白雪，快呼从事到青州。

宠珍历象占星鸟，混一疆封验斗牛。遥想倚栏看未足，寒江浩荡没轻鸥。
秋蝉
释永颐（宋代）

日落秋蝉噪柳津，为伤风露烟声频。
送晴送雨江亭外，偏感舟行晚泊人。
晓从任大夫祖行过石桥寄粹甫
黄庭坚（宋代）

令尹鸣驺过石桥，想君寒梦正飘摇。
追思转觉年来剧，乱似春风柳万条。
赠曾吉甫
吕本中（宋代）

荒城少往还，居处喜相近。欣然得一笑，渠敢有不尽。

词源久欲得，此道或少进。作气在一鼓，军士况未慭。

凉风动高梧，尘土朝作阵。临溪惜暂别，溪浅雨复吝。

岂无一言赠，以当百镒赆。沉绵我未瘳，李君更须慎。
梅花
张道洽（宋代）

数株如玉照寒塘，无日无风自在香。
谷冷难教春管领，山深自共雪商量。
已成到骨诗家瘦，不卖入时宫样妆。
乱插繁花下醉，只应我似放翁狂。
句
冯介（宋代）

白云处士来观乐，翠黛佳人笑击瓯。
句 其一
翁定（宋代）

雍容陪大政，密勿赞洪钧。
和蒋子尚
曾协（宋代）

偶随舶趠上淮州，忽见霜凝尚此留。屡指云天谈故国，几从烟此理归舟。

自知客子惊残岁，赖有斯人破旅愁。他日西窗剪银烛，巴山却话梦中游。
以嗜酒爱风竹卜居此林泉为韵作十小诗
方岳（宋代）

玉虹横吾腰，金貂直吾首。
宁知千载名，不如一杯酒。
宿囊山寺 其二
王十朋（宋代）

我来万籁正号风，壁上观诗忆蔡公。惟有秋林旧时月，夜深犹照梵王宫。
陕府宾堂览房杜二公仁寿年中题纪手迹
窦巩（唐代）

仁寿元和二百年，濛笼水墨淡如烟。

当时憔悴题名日，汉祖龙潜未上天。
次韵昌甫所题唐宋诸贤画像石刻 其五
韩淲（宋代）

放翁所刻章泉赋，雅道谁能见一斑。却怪我来居涧谷，摩挲墨妙得诗閒。
次韵黄侍郎海棠花下怯黄昏七绝
魏了翁（宋代）

曾访郊原春，静观烟雨妆。
因物得良晤，谅非昔如棠。
奉酬杨圣咨
沈辽（宋代）

霜林不障北山青，淮北江南一画屏。草舍久无年少梦，故人犹画咏归亭。

当时皖皖同朝露，不计星星向暮龄。千里相望一驩笑，北风浩浩水泠泠。
次韵过顾子美话旧因游惠山
汪藻（宋代）

放船出郭溪浑浑，乘潮夜到吾家门。潮头细卷落花雨，湿橹不惊春梦魂。

君家难忘复易识，依然井径当丘樊。向来恶子下窥处，绕屋但见清阴繁。

飘零怀抱少倾倒，一见故人如故园。嗟予何因得之子，旧事请自钟陵论。

钟陵当日盛游集，往往前辈风流存。啸歌虽容阮籍逸，人物不数王融谖。

我时三十君始壮，矫矫两鹤俱乘轩。大儿洪徐小儿向，此外馀子何劳吞。

龙沙买酒醉秋月，倒床但听长江奔。秖今相去能几日，世事反复那胜言。

一官得谪大如屋，五年乞米供朝昏。颇疑造物乃知我，欲使晚节穷弥敦。

君看静躁不同者，王孙顾肯还为猿。饮酣起步青松根，共瞻佛宇诸峰尊。

席边正喜泉漱壑，风外已复乌啼村。个中好著我辈人，寄与石上留洼樽。
赓莆田黄宰梅韵
陈宓（宋代）

见雪方知惜早梅，飞英久已入清罍。
青春不觉堂堂至，白发从教急急催。
守令仁风能远被，袴襦和气已先回。
从今野老安田里，拟向新年庆大来。
五月廿六日行营白海溽暑如内地悠然起林泉之
茅大方（明代）

石田茅屋瀼西庄，修竹高梧六月凉。
翠簟风漪清入梦，碧桐秋露冷生香。
饭牛不识尧年乐，扣角犹歌子夜长。
今日驱驰归未得，却从塞外忆江乡。
题幼文蜀山书舍图
吕敏（明代）

云锁蜀山秋，重来佛慧游。
含毫得诗句，题入画中愁。
小雨同裴弟深甫坚上人登新亭次韵
洪适（宋代）

移梅种竹趁阳春，举目江山发兴新。曲槛疏窗那草草，飞檐碧瓦已鳞鳞。

鼎来好语酬佳景，更有高僧话净因。步屧踌躇乌亦喜，不嫌风雨垫冠巾。
木兰花慢 其三 花下美人
徐石麒（清代）

是天公分付，教紫翠，伴芳姿。每采馥临风，怡寒吸露，引步迟迟。

采然探梅消息，傍雨檐、拣遍两三枝。赚得金蜂玉蝶，联翩追趁多时。

可怜芳径独寻诗。岂料有人知。但繁绿侵眉，斜红绕脸，望里参差。

遣莺问他心事，到春风、闹处怎生支。拾取梦魂归去，飞红散作相思。
庐山道中望天池诸寺
李彭（宋代）

篮舆造林口，暝色归暮田。槁木半摇落，群峰翠回旋。

翳翳云门塔，霏霏祇树烟。夕梵落云际，微钟下遥天。

平时笑傲处，真成观辋川。岩壑事难必，赏心难舍旃。

还将九节杖，踏月上危颠。
送李回
李颀（唐代）

知君官属大司农，诏幸骊山职事雄。岁发金钱供御府，

昼看仙液注离宫。千岩曙雪旌门上，十月寒花辇路中。

不睹声明与文物，自伤流滞去关东。
赞胡家
赵恒（宋代）

一门三刺史，四代五尚书。他族未闻有，朕今止见胡。
戏咏老农观稻以秋字为韵
方回（元代）

久无筋力荷鉏耰，坐阅千畦{左禾右罢}稏秋。
又喜黄云今满眼，不知白雪已盈头。
丁宁肯幼频驱雀，约敕比邻远放牛。
及早儿孙了租税，颓龄一饱更何忧。
江行诗
江洪（南北朝）

日没风光静，远山清无云。潮落晚洲出，浪罢沙成文。

挟琴上高岸，望月弹明君。去家未千里，断绝怨离群。
宣城鹿鸣宴
吴泳（宋代）

儒臣簪笔典州麾，重为江山缉旧仪。
宴序古来元有礼，鹿鸣废后更无诗。
科名到手还须耐，文字当场莫好奇。
更尽工歌笙一曲，明年春洒上要枝。
唐多令 其五
刘辰翁（宋代）

零露下长洲。云翻海倒流。素娥深、不到西楼。忽觉断潮归去也，饮不尽、一轮秋。

城外土馒头。人能饮恨不。古人不见使吾愁，莫有横江孤鹤过，来伴我、醉中游。
吊故礼部韦员外序
郑谷（唐代）

腊雪初晴共举杯，便期携手上春台。高情唯怕酒不满，长逝可悲花正开。

晓奠莺啼残漏在，风帏燕觅旧巢来。杜陵芳草年年绿，醉魄吟魂无复回。
酬潘提举
赵孟頫（元代）

卧病六十日，愦愦无一欣。时取古书读，那复能知新。

客从辽东来，一见意自亲。高谈极虚无，微言合道真。

远宦万里外，飘然绝埃尘。归来如老鹤，笑视世间人。

胡为肯顾我，扁舟霅溪滨。白发我巳老，青云子当伸。

京师人物囿，子往无逡巡。而我慵墯久，栖迟甘隐沦。
邵武作
苏为（宋代）

爱重八九月，登高上下楼。
林红云白处，寒濑泊渔舟。
蔡君俊五世家庆图诗
杨维桢（元代）

蔡家肉谱繇司徒，西蜀蔓衍云间居。
胡笳一洗怨女孤，世世解读中郎书。
传家五叶忠孝俱，郁葱佳气无时无。
有母有母徐卿徐，生儿滚滚麒麟驹。
桧岩老仙老不枯，岩前双桂云敷腴。
绣舆从以斑斓裾，或拜或立或步趋。
登堂好弄如群鱼，中有一人美且都。
柏垣成阴返慈乌，平反一笑堂上娱。
春衫初试如舞雩，樵青渔童侍两隅，坐中有客皆鸿儒。
晴帘花吹引香篆，午窗竹雨鸣茶炉。
不知人间有金屋，弱海之外为蓬壶。
只今诸孙税?襦，文采个个成於菟。
玉阶清梦追尔祖，种德政与槐阴符。
太夫人在锡冠帔，曾玄满眼纡青朱。
纡青朱，胜买丹青添画图。
赠蔡道人
王之道（宋代）

宝盖山前蔡道人，十年学佛颇安贫。
似闻亲觅天衣老，为改令名作惠新。
落齿和坡山四首 其四
黄衷（明代）

蚤岁辍晚飧，讵望九十九。皓齿舍我去，更生理恒有。

龈腭足完洁，缺一未必丑。旷放怀昔人，适处不在酒。
悼杨梅
苏泂（宋代）

凡物从来遇合难，烂甜中故有微酸。
自怜生晚空同姓，不得杨妃带笑看。
望儿弥月述怀，寄内兄黄伟山广文二首 其一
林占梅（清代）

笨车羸马可为方，称善毋须去故乡。但愿生儿愚且蠢，肯教对客瘦而狂。

心存济世谈何易，事不欺人意自良。但免饥寒无逼郁，相承叶叶学刘苍。
送何白节推宰晋原二首
范仲淹（宋代）

盛府兼名邑，荣归指故林。
多年望乡泪，万里倚门心。
江馆春寒薄，山程晚翠深。
板与迎侍日，桃李正芳阴。
祖师地种花及总颂四首 其四 总
释清远（宋代）

五叶花开后，山长水更深。乱云横谷口，游子谩追寻。
用月湾咏寄题江仲心远堂
徐瑞（宋代）

湛湛秋潭静，沉沉夜壁光。
歛之不盈握，舒则可包荒。
今古事无尽，乾坤梦正长。
炉香清昼水，物我两俱忘。
诉衷情·海棠珠缀一重重
晏殊（宋代）

海棠珠缀一重重。清晓近帘栊。胭脂谁与匀淡，偏向脸边浓。
看叶嫩，惜花红。意无穷。如花似叶，岁岁年年，共占春风。
哭弟三首 其三
于慎行（明代）

昔我过里门，诀尔衢路侧。操袂对宾友，悲风声正迫。

犹言生离苦，知作穷泉隔。含意恨未伸，生死各脉脉。

眷怀握手地，心折秋山陌。人生一世间，忽如逆旅客。

谁能以蘧庐，噭噭号真宅。三复桑户吟，一哀聊自释。
故少师张魏公挽词三章 其三
杨万里（宋代）

读易堂边路，曾闻赤舄声。心从画前到，身在易中行。

忧国何缘寿，思亲岂欲生。不应永州月，犹傍两窗明。
寻春
姜特立（宋代）

选胜寻春莫预期，风和日暖即佳时。
行庖草草何妨事，明日阴晴特未知。
修西方十二时 其三
道镜　善导（唐代）

食时辰，念佛先须伏我人。若将念佛恃人我，何始何成净土因。
圣冈
薛能（唐代）

古迹是何王，平身入石房。远村通后径，一郡隔前冈。

昼静唯禅客，春来有女郎。独醒回不得，无事可焚香。
寄题刁景纯藏春坞
苏轼（宋代）

白首归来种万松，待看千尺舞霜风。
年抛造物陶甄外，春在先生杖屦中。
杨柳长齐低户暗，樱桃烂熟滴?皆红。
何时却与徐元直，共访襄阳庞德公。
和真州太守营屋新成之韵三首
刘宰（宋代）

经始南风咏有虞，落成候筦报秋功。
连薨尽撤编茅旧，万灶重新列屋居。
千里只今成保障，一廛谁复等蘧庐。
何人袖出如椽笔，为写丰功揭里闾。
闻子言消息因作短歌寄赠
王廷陈（明代）

忆昔江枫赤叶下，含悽别子城之隅。买舸遥寻沔阳守，张灯夜宴郎官湖。

宴罢迢遥历乡县，行边宛转随游衍。过境能令车马迎，归途翻为莺花恋。

大梁才子更相留，平台大雪挥金瓯。囊里赠金快意尽，闻君累月醉青楼。

春生始渡黄河岸，入门妻子亲为爨。壁上龙泉今在无，因歌长夜何时旦。

楚客相思不记年，尺书无复到南天。江马故人禄苦薄，寂寞谁当送酒钱。

江上忽逢燕地客，停杯问讯悲今昔。丈夫不仕空有才，世人谁识文章伯。

况子丹房已属人，茅茨低小莫容身。堂前燕雀俱飞去，洞口灵芝秖自春。
偈一百二十首 其六十二
释怀深（宋代）

隈岩傍水养衰残，不谓虚名落世间。到此更无回避处，只应笑倒石公山。
临江仙 其一 席上赠张建康
苏庠（宋代）

本是白蘋洲畔客，虎符卧镇江城。归来犹得趁鸥盟。

柳丝摇晓市，杜若遍芳汀。

莫惜飞觞仍堕帻，柳边依约莺声。水秋鲈熟正关情。

只愁宣室召，未许钓船轻。
用前韵寄洪驹父
王铚（宋代）

江山霜落木，千里一身归。
去国怜张翰，回舟为陆机。
烟林无际远，寒叶有声飞。
何必少陵老，悲伤未拂衣。
食笋时方正月 其五
袁宏道（明代）

族类丛生楚水滨，前身未嫁湘夫人。请君试搅残箨上，也有斑斑泪点频。
谒高忠宪止水新祠二首 其一
蒋遵路（清代）

高公止水傍城隅，是处成仁返太虚。江相当年无别榜，贾生异代孰投书。

冥冥杜宇移残昼，黯黯荒烟接故居。肃拜新祠灵爽切，九歌终古荐椒胥。
西兴驿 其二
缪梓（清代）

朝护储胥夜握刀，无端驿吏送迎劳。祇今环海鲸鲵静，支枕秋听江上涛。
五显岭小憩和壁间韵
托浑布（清代）

不为篮舆倦，客知洞壑幽。禅栖空意识，树老阅春秋。

深竹涧阿抱，野云山缺流。衣尘何日浣，一笑此句留。
月
严粲（宋代）

只道今宵月出迟，云间不觉上多时。夜深花影如清昼，何处山头一笛吹。
卜算子 其二
宋育仁（清代）

汉转夜无人，心事微云卷。欲约凉蟾说到明，愁被残钟限。

帘动有微波，梦瘦江湖远。南去霜天一雁无，字更风吹断。
庵中纪事用前辈韵
陆游（宋代）

扫洒一庵躬琐细，蓬户朝昏手开闭。
荒山斸药须长鑱，小灶煎茶便短袂。
空中咄咄安用书，身外悠悠固难计。
山僧野叟到即留，麦饭葵羹贵能继。
久贫奴婢多散去，岂有跣足井椎髻。
负薪长歌过此生，直疑身在鸿荒世。
望海潮 次龙有章韵
赵文（宋代）

云外梅阴，雨馀苔晕，嫩寒初沁罗裳。书几凝尘，琴丝带润，小窗幽梦生凉。

新水涨银塘。恨王孙去后，烟草茫茫。记得湖山胜处，相对拆封黄。

情笺思墨犹香。奈当时两鬓，都是吴霜。兔颖吟苦，鹴裘解尽，何意此□游梁。

旧话不堪长。便倩薰风吹去，本地看风光。惟有青山，伴我耕钓老村庄。
第一诀
释善昭（宋代）

接引无时节，巧语不能诠，
云绽青天月。
寄徐雪冈二首 其一
方一夔（宋代）

我行其偶然，触石五溪渡。归迷日已暗，有客相与晤。

欣君相与问，酒罢首东路。坐恨此机失，欲去翻疑误。
题翠霭堂
释德洪（宋代）

虚檐碧瓦临无地，吐月吞风六月寒。帘捲烟光摇户牖，雨馀岳色堕阑干。

侍儿自炷真龙脑，座客同分小凤团。谁谓太平本无象，规模堪入画图看。
挽求志居士王料院二首
徐元杰（宋代）

身忝蓬莱客，抠衣谒使臣。
麈谈频款曲，樽酒屡殷勤。
政事钦前迹，诗书耸旧文。
话言犹在耳，不忍哭公坟。
临终诗
唐寅（明代）

生在阳间有散场，死归地府也何妨。
阳间地府俱相似，只当漂流在异乡。
百尺楼 题汪蛟门百尺梧桐阁图
梁清标（清代）

屋角碧阴浓，岩畔朱楼窅。摵摵西风一叶飞，闲倩奚童扫。

捲幔西烟沉，开径羊求到。手把残书岸帻吟，目送秋鸿小。
戏赋墨画梅花
李纲（宋代）

道人画手真三昩，力挽春风与游戏。露枝烟蕊忽嫣然，自得工游畦径外。

由来黑白无定姿，浓淡间错相参差。炯如落月耿寒影，翳若宿雾含疏枝。

群芳种种徒繁缛，脱略丹青尤拔俗。妙质聊资陈氏煤，幽姿好伴文生竹。

世呼墨竹为墨君，此花宜称墨游人。铅华不御有馀态，世间颜色皆非真。

年来妙观齐空色，天花时露真消息。试烦幻出数千枝，不费梁溪一丸墨。
谢友人见过
周南（宋代）

岁暮寒风易中人，对床谁与话情真。
平生知我无如子，此度相看又隔旬。
世味惯看如嚼蜡，寒窗痴坐正痴尘。
只今合拟高轩过，饮水毋嫌仲叔贫。
送菘畴归
孙原湘（清代）

一丸冷月片帆开，无计留君且送回。明日紫荆花树下，有人还望折花来。
和刘对与顾龙山探梅四首
刘宰（宋代）

暗里曹刘可识真，意行不必问比邻。
天涯望断无来使，占取山中自在春。
次韵苏君叙暑雨大有秋意
周紫芝（宋代）

五月痴云烂不收，麦风先借一天秋。聊烦细雨催幽句，更把新天洗客愁。

人物似君真楚楚，功名怜我亦悠悠。谩将无限思归意，欲向回中著钓舟。
白翠潭秋霁作
周繇（唐代）

潭心烟雾破斜晖，殷殷雷声隔翠微。崖蹙盘涡翻蜃窟，

滩吹白翠上渔矶。陵风舴艋讴哑去，出水鸬鹚薄泊飞。

秋霁更谁同此望，远钟时见一僧归。
济阳登太白酒楼却寄施湖州
祝允明（明代）

昔闻董糟丘，尝为李白天津桥南造酒楼。人间二子不可见，唯有杰句挂余心肺烂烂珊瑚钩。

长安风沙住不得，南归再卧苏台秋。泊舟济阳城，买酒销客愁。

登楼拜先生，进爵浇黄流。知章不语先生笑，飞花乱扑过楼头。

金陵更无凤凰游，岳阳莫将黄鹤留。乡关浮云蔽落日，题诗却寄施湖州。

余为先生牛马走，湖州乃是贺老俦。西塞山，杜若洲，与尔相期钓鳌去，千年江海同悠悠。
次韵奉酬邵美中奉议示同舍
刘弇（宋代）

真太忙生苟一时，野情幽事每交驰。同舟济者聊倾盖，吾党归欤盍指期。

风日频开友颜笑，珠玑间出洗愁诗。小儒坐耗大官食，羞学饥猿嗛两颐。
凤凰台上忆吹箫 闺情，代作
吴森札（清代）

风淡烟浓，困人天气，被池香暖贪眠。恼晓莺啼破，春梦阑珊。

强起悄登妆阁，无限恨、都上眉尖。漫赢得，镜中人，对着意相怜。

恹恹。愁成病也，任云鬓蓬松，懒整花钿。把凤钗轻掷，日日虚占。

无奈青鸾信杳，凭栏望、泪眼几穿。春郊外，马嘶芳草，常认归鞭。
赠朱令中泮宫二首
傅察（宋代）

折桂陪英彦，弹冠接寀寮。
志连秦璧固，论鄙楚师恌。
逸骥终难絷，翔鸾讵可邀。
缅怀岩下士，犹得梦中宵。
病中三首 其三
俞德邻（宋代）

婢寻本草犬迎医，二竖驱除去复随。衰老维摩常示病，瘦生杜甫不关诗。

门堪罗雀那容驷，釜不烹鱼但作糜。见说九重徵武士，却须攘臂学支离。
连日昏雾感怀
赵蕃（宋代）

穷山逼穷冬，苦雾作苦寒。
举头不见日，况乃见长安。
朝听谯鼓微，午听庭雀讙。
占晴复畏雨，有抱那得宽。
少日谬学诗，中年痴觅官。
择术不自审，终焉堕艰难。
妄营三径资，轻舍陋巷箪。
胡不返故步，无为不邯郸。
与开道者
释慧空（宋代）

大悲院里罗斋出，十字街头觅水程。肩上袈裟无一截，草鞋落地作金声。